Vleisrasbulletjies: kastreer of nie? | Landbou
Indien kalwers op speenouderdom aan ‘n voerkraal verkoop word, is kastrasie uit ‘n biologiese oogpunt onnodig, want bulkalwers groei vinniger en het ‘n beter voeromsetting as ossies terwyl hulle ook nie so gou vet aansit soos ossies en versies nie. Daar moet egter eers by die betrokke voerkrale aan wie die kalwers verkoop word, seker gemaak word of hulle bereid is om bulletjies te koop en/of hulle nie dalk prysgewys daarteen gaan diskrimineer nie. Sommige voerkrale wil nie bulletjies koop nie omdat hulle net moeilikheid maak (bv. baklei, breek deur drade, ry mekaar, ensovoorts). Ander voerkrale is weer bereid om bulkalwers te koop.
Daarenteen maak kastrasie bemarkingsouderdom baie meer buigbaar. Waar kalwers gekastreer word, moet dit verkieslik binne die eerste twee weke na geboorte gedoen word. Dit is veel moeiliker om ouer diere te kastreer. Indien hulle op ‘n ouer ouderdom gekastreer word, word die diere benadeel en ondervind hulle ‘n groeiterugslag. Hierdie massaverlies moet later weer met duur voer aangesit word.